Et glass med 125 ml rødvin (12 vol %) er lik en alkoholenhet.
**Alkoholenhet** (AE) er i Norge definert som 15 ml (12,8 g) ren alkohol, og tilsvarer omtrent:

| Eksempler på 1 alkoholenhet er: |
| --- |
| En flaske (330 ml) pils på 4,5 vol % |
| Et glass (125 ml) vin på 12 vol % |
| Et lite glass (75 ml) sterkvin 20 vol % |
| Et shotglass (40 ml) brennevin 40 vol % |
|

En halvliter øl (0,5 l) eller et stort glass vin (175 ml) vil altså inneholde ca. 1,5 alkoholenheter.

Anbefalt forbruk
----------------

Ifølge Verdens helseorganisasjon responderer menn og kvinner fysiologisk forskjellig på alkohol, og høyt forbruk gir ulike helsekonsekvenser. WHO definerer storforbruk for kvinner som 14 alkoholenheter per uke, og for menn som 21 alkoholenheter per uke. Over dette forbruksnivået er det forhøyet risiko for helseskader som organskader.[]

**14 enheter alkohol tilsvarer:**
9,2 halvlitere øl i uka eller mindre enn 1 ½ halvliter om dagen.
2,8 flasker vin i uka eller en knapp halv flaske vin hver dag.

**21 enheter alkohol tilsvarer:** 
13,9 halvlitere øl i uka eller 2 halvlitere øl hver dag. 
4,2 flasker vin i uka eller en drøy halv flaske vin hver dag.

Utregning av promille
---------------------

Én norsk alkoholenhet gir ca. 0,25 promille og den forbrennes på 1,5-2 timer En voksen mann som drikker fem alkoholenheter "på styrten" kan for eksempel få 1,5 i promille, men dersom han drikker samme alkoholmengde over flere timer i forbindelse med et måltid, oppnås for eksempel bare ca. 0,75 i "topp-promille". 1 promille betyr at det er ca. 1 gram alkohol per liter blod.

### Beregning av alkoholkonsentrasjonen i blodet

For grove orienterende beregninger bruker vi et gjennomsnittlig fordelingsvolum på 68 % av kroppsvekten. Vi vet omtrent hvilken promille en person på 75 kg får etter å ha drukket fem standard alkoholenheter à 12,8 gram alkohol «på styrten», dvs. 64 gram alkohol ved å sette opp regnestykket:

{\displaystyle {\tfrac {64g}{(75kg\times 0,68)}}={\tfrac {1}{0,68}}{\tfrac {g}{kg}}=1,26} promille.

En beregning utført på denne måten, tar imidlertid ikke hensyn til verken tiden som trengs før all alkohol er absorbert eller til forbrenningen. Hvis vi for enkelhets skyld sier at det alltid vil gå 1 time fra siste alkoholinntak til alkoholen er absorbert, skjønner vi at vi ikke kan beregne alkoholkonsentrasjoner med noen som helst sikkerhet den første timen etter siste alkoholinntak.

Dernest må vi ta hensyn til alkoholforbrenningen, som i praksis starter samtidig med alkoholinntaket. Til grove beregninger kan forbrenningshastigheten alltid settes til 0,15 promille per time. I eksempelet ovenfor finner vi at alkoholkonsentrasjonen 1 time etter at fem standard alkoholenheter ble drukket «på styrten» blir 1,26 – 0,15 = 1,11 promille, 5 timer etter drikkestart blir alkoholkonsentrasjonen 1,26 – (5 x 0,15) = 0,51 promille. Hadde personen valgt et noe mer fornuftig drikkemønster, og drukket fem standard alkoholenheter over 4 timer, ville blodalkoholkonsentrasjonen 5 timer etter drikkestart blitt den samme {\displaystyle {\tfrac {64g}{(75kg\times 0,68)}}-5\times 0,15=1,26-0,75=0,51} promille, men personen ville nok hatt det bedre og unngått promilleverdier over 1, som ofte kan vise seg å være nokså problematiske.

Alkoholenheter i andre land
---------------------------

De fleste land har sine egne definisjoner på *alkoholenhet*. Verdens helseorganisasjon (WHO) har forsøkt å definere en standard alkoholenhet, men er ikke kommet til enighet. Tabellen gir oversikt over alkoholenheter i andre land.

| Land | gram | ml |
| --- | --- | --- |
| Australia | 10,0 | 12,7 |
| Canada | 13,5 | 17,1 |
| Danmark | 12,0 | 15,2 |
| Finland | 11,0 | 13,9 |
| Frankrike | 12,0 | 15,2 |
| Ungarn | 17,0 | 21,5 |
| Island | 9,5 | 12,0 |
| Irland | 10,0 | 12,7 |
| Italia | 10,0 | 12,7 |
| Japan | 19,8 | 25,0 |
| Nederland | 9,9 | 12,5 |
| New Zealand | 10,0 | 12,7 |
| Portugal | 14,0 | 17,7 |
| Spania | 10,0 | 12,7 |
| Storbritannia | 7,9 | 10,0 |
| USA | 14,0 | 17,7 |
|

I Storbritannia regnes enheten ut som en multippel av egenvekten til alkohol (0,79359g), og dermed akkurat 10ml. Én liter vin med 12 prosent alkohol inneholder da 12 *alkoholenheter*. Én halvliter norsk pils (4,5 %) får da 2,25 alkoholenheter. 

Antall *alkoholenheter* i en drink kan beregnes ved å multiplisere volumet i centiliter med alkoholprosenten og dele på 100.

En norsk ølflaske på 333 ml og 4,5 prosent alkohol inneholder da:

{\displaystyle {\frac {33,3\times 4,5}{100}}=1,5{\mbox{ UK alkoholenheter}}}

I Storbritannia er alkoholenhet det samme som én flaske øl (284 ml), et lite glass vin (125 ml; 9 % ABV) og en standard drink. Her brukes følgende anbefalinger:

**Regne-eksempel for norske alkoholenheter**

| Eksempler på 1 alkoholenhet | ml |  % | gram | faktor | 21 AE | 14 AE |
| --- | --- | --- | --- | --- | --- | --- |
| En flaske pils | 330 | 4,5 | 11,9 | 0,928 | 19,49 | 12,99 |
| Et glass vin | 150 | 12 | 14,4 | 1,125 | 23,63 | 15,75 |
| Et lite glass sterkvin | 75 | 20 | 12,0 | 0,938 | 19,69 | 13,13 |
| Et lite glass brennevin | 40 | 40 | 12,8 | 1,000 | 21,00 | 14,00 |
|

Tabellen viser faktisk alkoholvekt i de norske alkoholenhetene. Et lite glass brennevin stemmer overens med definisjonen på 12,8 gram. Under *faktor* er forholdet til den *definerte* AE vist. Tallene under grenseverdiene (21/14) viser hvor mange *definerte* alkoholenheter den aktuelle drikk inneholder. Det er 21,2 prosent forskjell mellom øl og vin.

Se også
-------

* Pint

Referanser
----------

1. ↑  Helsedirektoratet, side 3[*død lenke*] besøkt 8. mar 2010
2. ↑  Oversikt over anbefalt forbruk besøkt 14. oktober 2014
3. ↑  Forbrenning og promille besøkt 8. mar 2010
4. ↑  Studentsamskipnaden i Trondheim, forbrenning Arkivert 29. november 2010 hos Wayback Machine. besøkt 8. mar 2010
5. ↑  Helsedirektoratet utregning forbrenning[*død lenke*] besøkt 8. mar 2010
6. ↑  Oversikt over alkoholenheter i andre land besøkt 8. mars 2010
7. ↑  Det samme som en halv pint